Den norske trawler Hardhaus, der i fire et halvt døgn var indespærret i den kæntrede flydedok i Hirtshals, har fået omfattende skader.

Den norske trawler Hardhaus har fået omfattende skader under indespærringen i flydedokken hos Hirtshals Yard A/S. Det bekræfter direktør Inge Møgster fra rederiet Hardhaus overfor det norske netmedie Sysla. Ifølge FlaskePosten.nu håber Inge Møgster, at det snart lykkes at slæbe trawleren til et sted, hvor den kan blive repareret. Udgifterne til reparation af trawleren er dækket af værftets forsikring, men hvorvidt det også er tilfældet, når det kommer til tabt indtjening, vides angiveligt ikke.